## La Generalitat modifica la línia d’autobús Picassent-València per a incloure una parada a Silla i recupera una altra connexió del municipi amb Alcàsser

*** Des d’este dimecres està operativa la ruta Alcàsser-Silla i hui entra en funcionament la línia renovada entre Picassent, Alcàsser, Silla i València**

La Generalitat ha facilitat la connexió de Silla amb autobús amb dos servicis de transport públic en recuperar una ruta cancel·lada després de la riuada i incorporar una parada a Silla en la línia que fins ara connectava Picassent, Alcàsser i València.

Així, des d’ahir, la Conselleria de Medi Ambient, Infraestructures i Transport ha restablit la línia Alcàsser-Silla que es va cancel·lar després que l’operador haguera perdut els seus vehicles a conseqüència de les inundacions.

Esta ruta, que correspon a la línia 103, fa un recorregut circular entre Silla i Alcàsser, i disposa d’onze parades en el trajecte Alcàsser-Silla i sis en el de Silla-Alcàsser.

A més, a partir d’este dijous s’amplia a Silla la línia d’autobús substitutiva de l’L1 de Metrovalencia que connecta Picassent, Alcàsser i València, amb l’objectiu de facilitar la comunicació intermunicipal, especialment entre Alcàsser i Silla.

Este servici d’autobús realitzarà la primera eixida a les 6.00 hores des de Picassent, amb una freqüència aproximada de 30 minuts, i l’última eixida des de València serà a les 21.00 hores.

A Silla farà una única parada en l’avinguda d’Alborache, tant en el recorregut d’anada com en el de tornada.

Per la seua banda, a Picassent s’ha habilitat la parada en l’avinguda del Palleter; a Alcàsser en l’avinguda de Picassent i a València l’autobús fa dos parades, una en l’avinguda d’Ausiàs March, 16, i la segona en la rotonda Los Anzuelos.

Fins ara, la Conselleria de Medi Ambient, Infraestructures i Territori ha habilitat 20 línies substitutives de Metrovalencia, set de les quals a València Sud, la més afectada per les inundacions. Els nous servicis són substitutius dels prestats per Metrovalencia i es complementen amb l’oferta habitual de Metrobús.

La Generalitat recomana als usuaris consultar els horaris i les modificacions abans de planificar els seus trajectes en la pàgina web de l’ATMV, de Metrovalencia i de la Conselleria de Medi Ambient, Infraestructures i Territori.

Fecha: 21/11/2024